নাসুমের ৫ উইকেটের পর ইমরুলের ঝড়ে জিতল মোহামেডান
লিস্ট 'এ' ক্রিকেটে ক্যারিয়ারসেরা বোলিংয়ে বাঁহাতি স্পিনার নাসুম আহমেদ নিলেন ৫ উইকেট। অফ স্পিনার মেহেদী হাসান মিরাজও জ্বলে উঠে ৩ উইকেট নেওয়ায় ব্রাদার্স ইউনিয়ন গুটিয়ে গেল দেড়শর আগে। তাদের গড়ে দেওয়া মঞ্চে সহজ লক্ষ্য তাড়ায় এরপর ঝড় তুললেন অধিনায়ক ইমরুল কায়েস। দারুণ জয়ে ঢাকা প্রিমিয়ার ডিভিশন ক্রিকেট লিগের প্রাথমিক পর্ব শেষ করল মোহামেডান স্পোর্টিং ক্লাব।
শুক্রবার মিরপুর শেরে বাংলা স্টেডিয়ামে ৫ উইকেটের জয় পেয়েছে সাদা-কালোরা। টস হেরে আগে ব্যাটিংয়ে নেমে ৩৪.৩ ওভারে ১৩৫ রানে অলআউট হয় ব্রাদার্স। জবাবে ২৩.২ ওভারে ৫ উইকেটে ১৪০ রান তুলে শেষ হাসি হাসে মোহামেডান।
১০ ওভারে দুটি মেডেনসহ ২২ রান খরচায় ৫ উইকেট নেন নাসুম। ৯৩ ম্যাচের লিস্ট 'এ' ক্যারিয়ারে এটি তার দ্বিতীয় ৫ উইকেট। তার আগের সেরা বোলিং পারফরম্যান্স ছিল ৪৯ রানে ৫ উইকেট শিকার। চলতি লিগে এখন পর্যন্ত খেলা ১১ ম্যাচ তিনি নিয়েছেন ১৮ উইকেট। মিরাজ ৩ উইকেট পান ২৮ রানে। বাঁহাতি ওপেনার ইমরুল অপরাজিত থাকেন ৯২ রানে। ১২৯.৫৭ স্ট্রাইক রেটে ৭১ বল খেলে ১২ চার ও ৩ ছক্কা হাঁকান তিনি।
ইনিংসের শুরুতে নিজের প্রথম দুটি ওভারেই উইকেট পান নাসুম। দ্বিতীয় ওভারে রহমত আলী ও চতুর্থ ওভারে ইমতিয়াজ হোসেনকে মিরাজের ক্যাচে পরিণত করেন তিনি। ৬১ রানে ৫ উইকেট খুইয়ে মহাবিপাকে থাকা ব্রাদার্সের ঘুরে দাঁড়ানোর চেষ্টাও নস্যাৎ করে দেন নাসুম। আক্রমণে ফিরে ভাঙেন মাহমুদুল হাসান ও রাহাতুল ফেরদৌসের ৫৩ রানের জুটি।
২৬তম ওভারে ৫৮ বলে ৪৫ রান করে মাহমুদুল তালুবন্দি হন উইকেটরক্ষক মাহিদুল ইসলাম অঙ্কনের। পরে রাহাতুলও এলবিডব্লিউতে কাটা পড়েন নাসুমের বলে। তিনিও ৪৫ রান করেন ৬২ বল খেলে। এই দুই গুরুত্বপূর্ণ শিকারের মাঝে প্রতিপক্ষের অধিনায়ক মনির হোসেনকে সাজঘরে পাঠান নাসুম। এরপর মিরাজের ঘূর্ণিতে আলী মোহাম্মদ ওয়ালিদ পরাস্ত হলে থামে ব্রাদার্সের ইনিংস।
রান তাড়ায় শুরু থেকেই আগ্রাসী ব্যাটিং করেন একপ্রান্ত আগলে থাকা ইমরুল। ৬৬ রানের উদ্বোধনী জুটিতে আরেক ওপেনার রনি তালুকদারের অবদান স্রেফ ১০ রান। অন্যপ্রান্তে মাহিদুল, রুবেল মিয়া, মাহমুদউল্লাহ রিয়াদ আর আরিফুল হকও টিকতে পারেননি। তবে ৩৬ বলে ফিফটি ছোঁয়া ইমরুলের কল্যাণে জিততে বেগ পেতে হয়নি মোহামেডানের।
লিগের প্রাথমিক পর্বে ১১ ম্যাচে ৮ জয়ে ১৬ পয়েন্ট অর্জন করেছে মোহামেডান। নেট রান রেটে এগিয়ে থাকায় তিন নম্বরে থেকে সুপার লিগ শুরু করবে তারা। সমান ম্যাচে তিন জয়ে ৬ পয়েন্ট নিয়ে আটে থাকা ব্রাদার্স অবনমন অঞ্চল এড়াতে পেরেছে।

লিস্ট 'এ' ক্রিকেটে ক্যারিয়ারসেরা বোলিংয়ে বাঁহাতি স্পিনার নাসুম আহমেদ নিলেন ৫ উইকেট। অফ স্পিনার মেহেদী হাসান মিরাজও জ্বলে উঠে ৩ উইকেট নেওয়ায় ব্রাদার্স ইউনিয়ন গুটিয়ে গেল দেড়শর আগে। তাদের গড়ে দেওয়া মঞ্চে সহজ লক্ষ্য তাড়ায় এরপর ঝড় তুললেন অধিনায়ক ইমরুল কায়েস। দারুণ জয়ে ঢাকা প্রিমিয়ার ডিভিশন ক্রিকেট লিগের প্রাথমিক পর্ব শেষ করল মোহামেডান স্পোর্টিং ক্লাব।